Karlsruher SC is 'n sokkerklub uit die stad Karlsruhe in die deelstaat Baden-Württemberg in Duitsland. Die klub het op 6 Junie 1894 ontstaan as KFC Phönix, nadat ontevrede lede van die gimnastiekklub Karlsruher Turngemeinde weggebreek het. Die span was vroeg suksesvol toe dit in 1909 die Duitse kampioen geword het. In 1912 is daar met KFC Alemannia (gestig in 1897) saamgesmelt. Na die hervorming van die Duitse sokkerstruktuur tydens die Derde Ryk, het die klub elke jaar, behalwe 1936, op die hoogste vlak in die Gauliga Baden-Württemberg meegeding. Op 16 Oktober 1952 het Phönix met VfB Mühlburg saamgesmelt, wat self 'n fusie was met VfB Karlsruhe sedert 1933. Die klub het hiermee ook sy huidige naam Karlsruher Sport Club von 1894 Mühlburg-Phönix e.V. aangeneem, wat meesal afgekort word na Karlsruher SC. In 1956 haal die span vir die eerste keer sedert 1909 die eindstryd om die nasionale titel, maar verloor teen BV Borussia Dortmund met 2-4. In 1963 was die klub een van die oorspronklike deelnemers aan die Bundesliga.